internet vaartha 138 Views
గచ్చిబౌలి : కేంద్రియ విద్యాలయ సంఘటన్‌ 47వ జాతీయ స్పోర్ట్స్‌ మీట్‌-2016 సోమవారం ఘనంగా ప్రారంభమైంది. గచ్చిబౌలిలోని జిఎంసి బాలయోగి స్టేడియంలో కేంద్రియ విద్యాలయ హైదరాబాద్‌ రీజియన్‌ ఆధ్వర్యంలో నిర్వహిస్తున్న ఈ క్రీడోత్సవాల్లో దేశంలోని 25 రీజియన్లకు చెందిన దాదాపు 2,621మంది క్రీడాకారులు పాల్గొంటున్నారు. అండర్‌-14, అండర్‌-17, అండర్‌-19 విభాగాల్లో బాస్కెట్‌బాల్‌, వాలీబాల్‌, హ్యాండ్‌బాల్‌, రోప్‌ స్కిట్టింగ్‌, హాకీ, కబడ్డీ, కోకో తదితర క్రీడల్లో విద్యార్థులు పోటీపడుతున్నారు. ఈ క్రీడల్లో ఉత్తమ ప్రతిభ కనబర్చిన ఓ జట్టును ఎంపిక చేసి స్కూల్‌ గేమ్స్‌ ఫెడరేషన్‌ ఆఫ్‌ ఇండియా ఛాంపియన్‌షిప్‌కు పంపిం చనున్నారు. ఈనెల 7వ తేదీ వరకు కొనసాగనున్న ఈ స్పోర్ట్స్‌ మీట్‌ను సోమవారం సైబరాబాద్‌ ట్రాఫిక్‌ డిసిపి ఎఆర్‌.శ్రీనివాస్‌, ప్రముఖ బాడ్మింటన్‌ క్రీడాకారిణి గుత్తా జ్వాలలు హాజరై ప్రారంభించారు. ఈ సందర్భంగా ఎఆర్‌ శ్రీనివాస్‌ మాట్లాడుతూ భాషలు వేరైన ఈ దేశంలో ప్రజలను కలిపి ఉంచేది ఐకమత్యమేనన్నారు. విద్యార్థులే ఈ సమాజాన్ని మార్చే విధాతలని, అన్యాయం, అక్రమాలను ఎదిరించాలని సూచించారు. గుత్తాజ్వాల మాట్లాడుతూ కేంద్రియ విద్యాలయాల్లోనే బాలికలను క్రీడల్లో ఎక్కువగా ప్రోత్సహిస్తారని, ఒకనాటి కేంద్రియ విద్యాలయ విద్యార్థిని అయినందుకు గర్వంగా ఉందన్నారు. తన క్రీడా జీవితంలో కేంద్రియ విద్యాలయ పాత్ర ఎంతో ఉందన్నారు. ప్రారంభోత్సవం సందర్భంగా నిర్వహించిన సాంస్కృతి కార్యక్రామలు అలరించగా, తెలంగాణ సాంప్రదాయాన్ని చాటిచెప్పుతూ బోనాలు, బతుకమ్మ వేడుకలు ప్రత్యేక ఆకర్షణగా నిలిచాయి. ఈకార్యక్రమంలో కేంద్రియ విద్యాలయ హెడ్‌ క్వార్టర్‌ డిసి సాయి రంగారావు, హైదరాబాద్‌ డిసి మణివన్నన్‌, ఎసి జెఎస్‌వి.లక్ష్మి, రవికుమార్‌, రాధాక్రిష్ణన్‌, స్పోర్ట్స్‌ ఇంచార్జ్‌ దారా తదితరులు పాల్గొన్నారు.